**ГОДИШНО ОТЧЕТНО СЪБРАНИЕ НА НЧ „ЕЛИН ПЕЛИН – 1926”,**

**С. БУСМАНЦИ**

**ОТЧЕТ**

**ЗА ДЕЙНОСТТА НА ЧИТАЛИЩЕТО**

**ЗА ИЗМИНАЛАТА 2022 Г.**

Уважаеми членове на Читалището,

Драги **съкварталци,**

Измина още една година , в която всички бяхме изправени през предизвикателството Световна пандемия. Годината беше изпълнена с дейност, въпреки, че беше трудна за работа в някои моменти. Но усилията на целият екип бяха насочени към повишаване авторитета на НЧ „Елин Пелин 1926“.

Всички знаем, че Читалищата в България, по начина , по който съществуват нямат аналог в света. Те са най-старите средища, като организирани структури на гражданското общество в България и благодарение на тях са запазени българските традиции и обичаи. Тези важни центрове на местните общности, са традиционна и неизменна част от националната ни култура.

ОСНОВНИ ДЕЙНОСТИ НА ЧИТАЛИЩЕТО

Целта, която си поставихме през годината беше да съхраним духовните ценности, да подпомогнем и опазим народните традиции и обичаи чрез библиотечната дейност, художествената самодейност и празниците от народния календар.

**Библиотечна дейност**

Фондът на Народно читалище „Елин Пелин – 1926 г.“ е 8814 библиотечни единици. Постъпилите книги в библиотеката през миналата година няма.

През 2022 г. в библиотеката са направени 272 посещения, а заетите книги са 272 броя.

Библиотеката при НЧ „Елин Пелин – 1926” участва активно в дейността на читалището с проведени доста масови мероприятия.

Проведената от библиотеката лятна занималня „Забавно лято“ се радваше на успех сред децата и по-малките ученици. Работихме по три модула – творчество, забавна наука и музика и танци. През една част от времето децата работиха с различни материали, а през другата част, заниманията се провеждаха на сцената, където децата пяха, танцуваха и се веселиха. През настоящата 2023 година ще разширим с още различни занимания летният лагер.

**Организационна дейност**

През изминалата година бяха проведени 13 заседания на Настоятелството при НЧ „Елин Пелин – 1926”, с. Бусманци. Членовете на Настоятелството участваха активно в заседанията и подпомагаха провежданите масови мероприятия. Членовете на читалището са 52 През годината са приети 2 нови членове и 1 се е самоизключил, поради неплатен членски внос.

През изминалата 2022 година читалището осъществяваше дейността си в съответствие с културния календар.

И през 2022 година, чрез многобройните си мероприятия, Читалището остана културната институция в духовния живот на с. Бусманци.

Към Читалището функционират два художествени колектива : Фолклорна танцова формация „Огнените” с три състава /деца, младежи и възрастни/ с хореографи Петя Григорова и Орлин Иванов и Женската певческа група „Пъстра свиленица”, с художествен ръководител Йорданка Гиздова. Участниците в тях са около 70 човека. 35 от тях са ученици и още толкова – над 18 годишна възраст.

И двата колектива имат дългогодишни традиции в Читалището, като още през 40 те години на ХХ век, певческите и танцови формации на Читалището започват да печелят с изявите си признание на големи национални форуми. Тази традиция продължава и до днес и въпреки трудности при финансирането, те представиха отлично Читалището на местни и международни форуми. „Огнените” , и „Пъстра свиленица” взеха участие и в мнжество концерти, събития и конкурси. Навсякъде, където имаха изяви бяха удостоявани не само с грамоти и медали за призови места, но и с аплаузите на публиката.

Културният календар на НЧ „Елин Пелин 1926“ през 2022 година беше богат и разнообразен.

Над тридесет различни мероприятия наситиха социалния и културен живот в Читалището.

* **12 Януари** – Участие на Фолклорна танцова формация „Огнените“ в тържествен концерт, във връзка с 20–та годишнина на Сдружението на танцовите дейци, София, състоял се в Дом на културата „Искър“. Публиката награди своите любимци с продължителни ръкопляскания.
* **29 Януари** – Фолклорна танцова формация „Огнените“ взе участие в тържествения концерт по случай 20-та годишнина на Сдружението на танцовите дейци. Концертът се проведе в Синдикалния дом на културата на транспортните работници в София.
* **25 Февруари** – Участие на представители от Фолклорен танцов състав „Огнените“ на събитие по учредяване на Национален комитет „160 години професор Иван Шишманов“.
* **28 Февруари –** Организиране на детска творческа работилница за изработване на мартенички и запознаване с възникването на традицията за Баба Марта.
* **05 Март –** Участие на Фолклорен танцов състав **„**Огнените“ в концерт в Общински културен институт, организиран от Сдружението на танцовите дейци по случай Първи и Трети Март.
* **31 Март –** организирахме изложба-конкурс на детски рисунки на тема: „Пролетта дойде в моето сърце“. Всички деца получиха награди – грамоти и книги. Първо място в конкурса спечели Калина Андреева, на второ място бяха класирани Елена Цветкова – в групата до осем години и Райна Цветкова в групата до 12 годишна възраст. Третото място беше присъдено на Мила Кръстева.
* **16 Април –** **Лазаровден**. Празникът започна в осем часа сутринта с директно излъчване на БТВ с репортер Станислава Цалова. Вдъхновени от традицията на този светъл празник, организирахме 4 групи лазарки. Момичетата, пременени с хубави народни носии посетиха къщите в селото, пяха, танцуваха и заразиха домакинствата с младост и усмивки.
* Още едно празнично участие на този хубав ден. Пролетен концерт в Синдикален дом на културата на транспортните работници в България. Участваха всички състави на Фолклорен ансамбъл „Огнените“. Както винаги, където и да участват възпитаниците на Петя Григорова и Орлин Иванов, публиката ги посрещна радушно и ги изпрати с много аплодисменти.
* **23 Април** – с. Баня, Панагюрско ни поканиха да участваме в историческата възстановка „Заклятието на Оборищенци“. Ние отговорихме на тяхната покана с участието на Фолклорен танцов състав „Огнените“, които отново представиха достойно нашето Читалище.
* **6 Май** – Народно читалище „Светлина 1906“ в квартал Кремиковци организира Международен фолклорен фестивал „Гергьовско веселие“. Читалище „Елин Пелин 1926“ участва с Фолклорен танцов състав „Огнените“. С неприкрита гордост можем да кажем, че нашите участия са запомнящи се.
* **7 Май** – В с. Петрич, Община Златица се проведе за първи път празник на Накита. Фолклорен танцов състав „Огнените“ представиха не само изкуството на народните танци, но и името на с. Бусманци и Читалището ни на още едно място в България.
* **14-15 Май** – Женската певческа група „Пъстра свиленица“ с художествен ръководител Йорданка Гиздова участва на Световния шампионат по фолклор в град Велико Търново. Там певиците взеха златен медал и бяха наградени с купата Гран при от Шампионата.
* **24 Май** – Ден на Светите братя Кирил и Методий, българската азбука, просвета и култура и на славянската книжовност. Читалището организира Тържествен концерт за ознаменуване на тази бележита дата. Участваха децата от първи клас на 65-то основно училище „Кирил и Методий“, Детският танцов състав „Огнените“, Женската ни певческа група „Пъстра свиленица“, ръководена от Йорданка Гиздова, гостите ни от Сърбия, танцьорите на KUD „Kolo“, с ръководител Слободан Бобан и Фолклорен танцов състав „Огнените“ с ръководители Петя Григорова и Орлин Иванов. Очаквано, празникът премина с много настроение за всички присъстващи.
* **1 Юни** – По случай 1 Юни, Международният ден на детето, организирахме куклен театър за най-малките. Гостува ни театрална формация „Алекс“с постановката „Чудната къщичка“ по едноименната преказка на Самуил Маршак. Входът беше свободен, а интереса от страна на деца и родители, беше голям.
* **20–27 Юни** – В Читалището заработи лятна занималня „Забавно лято“. Всеки ден между 10:30 и 13:00 часа, децата рисуваха, изработваха различни фигурки от хартия /Оригами/, работиха с глина, пластилин и други материали. Най-интересно им беше изработването на къщички от кибритени клечки, където децата вложиха умения и творчество. А сцената беше притегателна сила, те да покажат уменията си за песен и танц. Наистина беше забавно!
* **25 Юни** - Женската певческа група „Пъстра свиленица“ взе участие в Празника на минералната вода, здравето и плодородието в с. Баня, Панагюрище.
* **26 Юни** – С представянето си на Събора на с. Лозен, детският и големият танцови състави на Фолклорна формация „Огнените“, отново доказаха, че техните красиви и добре изпълнени танци, винаги допринасят за доброто настроение на зрителите.
* **10-13 Юли –** Фолклорен танцов състав „Огнените“ взеха участие в Международен фестивал в град Бояновец, Сърбия, във връзка с 90 годишния юбилей на KUD „Kolo“. Така, както ние се радвахме на изпълненията на сръбските танцьори, гостували ни за 24 Май, така и гражданите на град Бояновец възнаградиха нашите прекрасни изпълнители с много аплодисменти.
* **28 Август –** Съборът на с. Бусманци. Този местен ежегоден празник не може да се проведе без участието на малки и големи от Фолклорна танцова формация „Огнените“. Не непразно такова е името на Формацията. Ръководителите им Петя Григорова и Орлин Иванов са отдали години от живота си, за да имаме удоволствието да се гордеем с тях.
* **01-05 Септември** – В Словакия, град Левице, традиционно се провежда фолклорен фестивал „Таки сме“, който свързва модерното с традиционното, забавното с образованието, културата с изкуството, но преди всичко свързва хората. Фолклорен танцов състав „Огнените“ тази година беше поканен и взе участие в този фестивал, който се проведе за 14 път. Навсякъде, където „Огнените“ са гостували, са посрещани изключително добре, защото те са емисарите на изкуството и традициите на България, но и на Читалището в с. Бусманци.
* **17 Септември** – Участие на Фолклорен танцов състав „Огнените“ в Празничния концерт за Денят на София, организиран съвместно с Район Искър и Дом на културата „Искър“.
* **29**-**30 Септември** – Женският певчески състав „Пъстра Свиленица“ взе участие в празненствата на Читалище „Пробуда“, с. Баня, Панагюрище, по случай 150 годишнината им. Събитието е било придружено и с възстановка по историята за създаването на читалището и тържествен концерт с гайдари.
* **3-28 Октомври** – Народно читалище „Елин Пелин 1926“ с. Бусманци, с организатори Олга Иванова и Луиза Видова, проведоха Първи ученически „Джобен фото конкурс“ на тема: „Природата около мен“. Конкурсът беше насочен към всички, които живеят или учат в с. Бусманци. 23 деца взеха участие в него. Фотограф Михаил Минков ни помогна в трудният избор. Победителите са : Йоана Антонова - 10 клас, Анджелина Найденова – 3 клас, а Мартин Андреев и Андрей Василев си разделиха третото място. Наградите бяха изживявания: Театър, езда, катерене на стена и поощрителна за участие – урок по таекуондо.
* **26 Ноември** – Участие на Фолклорен танцов състав „Огнените“ в Шестия Арт фест „Златна есен“, проведен в Дом на Културата „Средец“. Танцьорите получиха Грамота за отлично представяне.
* **11 Декември –** Традиционен Коледен концерт с участието на всички състави на Читалището. Салонът беше препълнен, програмата беше богата и разнообразна, но най-много бяха очакванията за Дядо Коледа, който раздаде много подаръци. С такова празнично настроение заредихме жителите на Селото.
* **24 Декември –** Стани нине, господине! В навечерието на най-хубавият християнски празник Рождество Христово, коледарски групи тръгнаха из селото и бяха „Добри гости“

в много семейства, които очакваха наричанията и благословиите на Коледарите, в желанието си за мирна и по-добра 2023 година.

Такава беше изминалата 2022 година, но най-важното за следващата е да се създаде добра атмосфера за работа и не на последно място да положим усилия да разширим дейността си, като създадем нови школи, състави или клубове и осигурим още повече възможности за изява на действащите към Читалището.

Народно читалище „Елин Пелин – 1926” изказва своята искрена благодарност на всички самодейци, взели участие в читалищния живот през годината, правейки го богат, интересен и впечатляващ. Благодарение на техните труд и усилия, Читалището може да предложи на общността в селото и на своите гости, изпълнения , с които с право се гордеем.

Народно читалище „Елин Пелин – 1926” благодари и на всички – родители на деца танцьори, доброволци, учители, на всички наши приятели, които отделиха от времето си, за да вземат участие в живота на Читалището!

**План – програма за дейността на НЧ „Елин Пелин – 1926 г.”**

**с. Бусманци за 2023 г.**

**1. Въведение**

Изготвянето на Програмата за развитие на читалищната дейност през 2023 г. има за цел обединяване на усилията за развитие и утвърждаване на читалището като важна обществена институция, реализираща културната идентичност на село Бусманци. Във времето читалището е отговаряло на интересите както на своите членове, така и на цялата общественост. Точно за това, то е креативен, образователен и съзидателен център. Средище за изява на градивни идеи и място за ползотворни срещи и контакти. Поради голямата близост на читалището до хората се е създало взаимно уважение и доверие. Настоящата програма за 2023 г., която разработваме и представяме е отговаряща на мисията, визията и целите на читалището за развитие, обучение, работа и изява. Програмата ще популяризира и подпомогне годишното планиране и финансиране на читалищната дейност.

**2. Основни цели и приоритети:**

Читалище “Елин Пелин-1926” има за цел да продължи своята информативна, социална, културна и просветна роля.

1. Осигуряване на устойчива подкрепа на читалището за реализирането на основната му дейност и развитието на съвременни форми на работа.

Стимулиране на читалищните дейности за съхранението и популяризирането на българските културни традиции, нематериалното културно наследство.

Кандидатстване по проекти и програми за набавяне на финансови средства за подобряване на материално-техническата база.

Участие в организираните за обучение семинари, кръгли маси, дискусии, работни срещи по проблемите на читалищата с цел повишаване компетенциите на работещите в тях;

2. Разширяване обхвата на дейността на читалището в обществено значими сфери, като социалната и информационно-консултантската.

Формиране на читалището като място за общуване и контакти, успешни социални практики и дарителски акции, повишаване ролята на читалището за социална и културна интеграция на различните социални общности.

3. Библиотечна дейност

Сред най- значимите дейности на НЧ „Елин Пелин – 1926”, с. Бусманци е библиотечната.

•Актуализиране на библиотечния фонд на читалищната библиотека чрез закупуване на нова литература, абонамент, дарения, кандидатстване с проект пред МК и други организации;

•Организиране на индивидуална и културно-масова дейност с различни целеви групи: (деца, ученици, възрастни); обособяване на тематични кътове по повод празници и годишнини; предоставяне на онлайн информация и представяне на презентации, посветени на значими събития и личности;

•Организиране на литературни четения, посещения на деца и ученици в библиотеката с цел запознаване с правилата на обслужване на читателите и повишаване на читателския интерес към книгата;

•Обогатяване знанията на работник в библиотека чрез участие в организирани обучения.

4. Художествено - творческа дейност

Нашата цел е да бъдем активни и дейни, за да има постоянно повишаване на качеството на предлагания от читалището художествен продукт по повод различните събития, школи и чествания, които провеждаме;

* Организиране и поддържане на нови и стари клубове и школи по изкуство и спорт;
* Активно участие на читалището в културните прояви на селото;
* Пресъздаване на обичаи и празници от Културния календар;
* Участие в общински, регионални, национални и други конкурси и фестивали;
* Да поддържане на дейността на следните самодейни състави и школи по интереси:

– Школа по танци - фолклорно танцов ансамбъл “Огнените”

- Школа по пеене - женска певческа група “Пъстра свиленица”,

- Школа по рисуване за начинаещи с рък. Бисер …

- Литературен клуб за ученици по допълнителна подготовка с ръков. Олга Иванова

- Любителска театрална школа ,

- Музикален инструмент с ръководител Димитър Ценков

Намиране на начини за развитието на художествено-творческата дейност на читалището. Осигуряване на средства от субсидии, членски внос, дарения и собствени средства от стопанска дейност.

5. Социална дейност:

• Осъществяване на проект “Вятърната мелница”, в който фолклорен танцов ансамбъл „Огнените“ ще създадат нов фолклорно танцов спектакъл по едноименния разказ на бележитият български автор Елин Пелин, с участието и на хора с увреждания от ЦСРИ „Подкрепа“, район Слатина, Столична община.

•Организиране на инициативи за оказване на помощ на възрастни хора и деца в неравностойно положение.

• Курс по изготвяне на автобиография и явяване на интервю за работа за възрастни

6. Стопанска дейност:

Приходите от членски внос, културно-просветна дейност, духова музика, дарения и др. се регистрират чрез издаване на касова бележка от Квитанционна книга. Тези приходи се третират като присъщи на читалището съгласно ЗКПО.

Приходите от наеми се третират като стопанска дейност на читалището, съгласно ЗКПО.

7. Събития и инициативи, организирани от читалището

Планирани дейности за 2023 година:

| месец | къде | Културна проява | организатор/и | Ръков. дейност | Собств. принос | Дарения/Проекти | Община |
| --- | --- | --- | --- | --- | --- | --- | --- |
| Януари | НЧ “Елин Пелин - 1926” | \*Зимна фолкл. традиция - бабин ден  \*Честване рождението на Гео Милев  \*Изложба "Песни в картини" на Биляна Стремска  част от книгата “Чувам песни от страната на розите – картини по български народни песни”. |  |  |  |  |  |
| Февруари | НЧ “Елин Пелин - 1926” | \*Честване на рождението на Леда Гео Милева  \*Ден на българския археолог - изследователски ден за ученици  \*Спомен за Левски - конкурс есе “Свободни ли сме днес?” |  |  |  |  |  |
| Март | НЧ “Елин Пелин - 1926” | \*Честване 3.03  \*21.03 св. Ден поезия и куклен т-ър  \*25.03 Чудумир  \*27.03 ден на театъра |  |  |  |  |  |
| Април | НЧ “Елин Пелин 1926” | \*Международен ден на хумора  \*02.04 Ханс Андерсен  Четения и беседа по повод Международния ден на детската книга  \*14-17 Великденски чествания  \*22.04 Ден(седмица) на земята и Валери Петров |  |  |  |  |  |
| Май | НЧ “Елин Пелин - 1926” | \*10. май - Световен ден на движението за здраве  \*11. май - Ден за почит на Светите братя Кирил и Методий  \*Концерт на 24 май  \*26.05 Николай Лилиев  \*31. май - Световен ден без тютюнев дим |  |  |  |  |  |
| Юни | НЧ “Елин Пелин - 1926” | \* Международен ден за защита на детето  \*27. Иван Вазов - като можем да обвържем и Ботевия ден с Вазов  \*29. юни СЕДМИЦА И ден НА ЗАНАЯТИТЕ занаятчии, които да представят професиите си пред учениците  \*За края на учебната година |  |  |  |  |  |
| Юли | НЧ “Елин Пелин - 1926” | \*08.07 “Вятърната мелница” честване на 80 гоини ТА и рож. Ден на Елин Пелин  \*Реализация на съвместен доброволчески проект с учениците от с. Бусманци. Млад благотворител |  |  |  |  |  |
| Август | НЧ “Елин Пелин - 1926” | Лятна занималня |  |  |  |  |  |
| Септември | НЧ “Елин Пелин - 1926” | \*05. септември - Международен ден на благотворителността фондация благотворител  \*22. септември - Независимостта на България (1908) |  |  |  |  |  |
| Откромври | НЧ “Елин Пелин - 1926” | \*01.Международен ден на музиката Световен ден на възрастните хора  \*05. Ученическа инициатива за Световен ден на учителя.  \*19. октомври - Ден на благотворителността |  |  |  |  |  |
| Ноември | НЧ “Елин Пелин - 1926” | \*01. ноември - Ден на народните будители  \*09. Честване Йордан Йовков |  |  |  |  |  |
| Декември | НЧ “Елин Пелин - 1926” | \*Честване зимна фолклорна традиция - Коледари, Коледен концерт |  |  |  |  |  |
|  |  |  |  |  |  |  |  |